Yeremia 21 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nYehowa tsuuu Zedekia nibimɔ lɛ he nii (1-7)\nAbi ni maŋbii lɛ akɔ wala loo gbele (8-14)\n21 Yeremia nine shɛ wiemɔ nɔ kɛjɛ Yehowa ŋɔɔ be ni Maŋtsɛ Zedekia+ tsu Pashur,+ Malkia binuu lɛ, kɛ Zefania,+ Maaseia binuu lɛ, ni ji osɔfo lɛ kɛtee Yeremia ŋɔɔ ni amɛyabi lɛ akɛ: 2 “Ofainɛ bi Yehowa nii ohã wɔ ejaakɛ Babilon maŋtsɛ Nebukadnezar* miiwu ta eeshi wɔ.+ Ekolɛ Yehowa baafee enaakpɛɛ nitsumɔi lɛ eko yɛ wɔhewɔ koni eshi wɔ ni eya.”+ 3 Yeremia kɛɛ amɛ akɛ: “Nyɛyakɛa Zedekia akɛ, 4 ‘Nɔ ni Yehowa, Israel Nyɔŋmɔ lɛ kɛɛ nɛ: “Naa, miitsɔ tawuu nii ni yɔɔ nyɛ diɛŋtsɛ nyɛdɛŋ lɛ miiwo nyɛ,* tawuu nii ni nyɛkɛmiiwu kɛmiishi Babilon maŋtsɛ lɛ,+ kɛ Kaldeabii ni ewo nyɛhe ka yɛ gbogbo lɛ sɛɛ lɛ. Ni mabua amɛnaa kɛba maŋ nɛɛ teŋ. 5 Ni mi diɛŋtsɛ mikɛ nyɛ baawu+ kɛ nine ni akpã mli, kɛ nineshiwalɛ, kɛ mlifu, kɛ mlila, kɛ girimɔ babaoo.+ 6 Matswa mɛi ni yɔɔ maŋ nɛɛ mli lɛ nɔ, gbɔmɛi kɛ kooloi fɛɛ. Tsɛŋemɔ hela ni naa wa ni gbeɔ mɔ baagbe amɛ.”’+ 7 “‘“Ni no sɛɛ lɛ,” Yehowa kɛɛ, “mikɛ Yuda maŋtsɛ Zedekia kɛ etsuji lɛ, kɛ maŋ nɛɛ mli bii lɛ—mɛi ni tsɛŋemɔ hela ni gbeɔ mɔ lɛ, kɛ klante lɛ, kɛ hɔmɔ lɛ egbeee amɛ lɛ—baawo Babilon maŋtsɛ Nebukadnezar* dɛŋ, mikɛ amɛ baawo amɛhenyɛlɔi lɛ adɛŋ, ni mikɛ amɛ baawo mɛi ni taoɔ ashɔ̃ amɛwala* yɛ amɛdɛŋ lɛ adɛŋ.+ Ekɛ klante baakpãtã amɛhiɛ. Amɛnii efeŋ lɛ mɔbɔ, ni emusuŋ etsɔŋ lɛ yɛ amɛhewɔ, ni enaŋ amɛ mɔbɔ hu.”’+ 8 “Ni kɛɛmɔ nɛkɛ maŋ nɛɛ akɛ, ‘Nɔ ni Yehowa kɛɛ nɛ: “Naa, mikɛ wala gbɛ kɛ gbele gbɛ miishwie nyɛhiɛ. 9 Mɛi ni baashwɛ yɛ maŋ nɛɛ mli lɛ, klante kɛ hɔmɔ, kɛ tsɛŋemɔ hela ni gbeɔ mɔ baagbe amɛ. Shi mɔ fɛɛ mɔ ni jeɔ kpo ni ekɛ ehe yahãa Kaldeabii ni ewo nyɛhe ka lɛ baaya nɔ ahi shi, ni ta mli nii ni ebaaná ji ewala.”’*+ 10 “‘“Ejaakɛ mijie mihiɛ mika nɛkɛ maŋ nɛɛ koni mikɛ sane fɔŋ, jeee sane kpakpa, aba enɔ,”+ Yehowa kɛɛ. “Akɛ maŋ nɛɛ baawo Babilon maŋtsɛ lɛ dɛŋ,+ ni ekɛ la baashã lɛ.”+ 11 “‘Nyɛ, Yuda maŋtsɛ lɛ shĩabii lɛ: Nyɛboa Yehowa wiemɔ lɛ toi. 12 Nyɛ, David shĩa, nɔ ni Yehowa kɛɛ nɛ: “Nyɛyea jalɛ sane daa leebi,Ni nyɛjiea mɔ ni atswaa lɛ ojo lɛ kɛjea ojotswalɔ lɛ dɛŋ,+Koni mimlila lɛ akatso tamɔ la+Ni eshã nii bɔ ni ehiii gbeeYɛ nyɛnifeemɔi fɔji lɛ ahewɔ.”’+ 13 ‘Bo mɔ ni ohiɔ jɔɔ lɛ mli lɛ, naa, mikɛ bo ená,Bo shikpɔŋ ni kã shi trɛnɛɛ nɔ tɛsaa,’ Yehowa kɛɛ. ‘Bo mɔ ni okɛɔ akɛ: “Namɔ baakpeleke shi ni ekɛ wɔ abawu? Ni namɔ baaba abatutua wɔshihilɛhei lɛ?” 14 Magbala otoiBɔ ni sa onifeemɔi lɛ,’+ Yehowa kɛɛ. ‘Ni mawo ekoo lɛ mli la,Ni ebaashã nibii fɛɛ ni bɔle ehe lɛ.’”+\n^ Hebri sht. ŋm., “Nebukadrezar,” gbɛ kroko ni aŋmaa egbɛ́i lɛ.\n^ Loo “miitsɔ tawuu nii ni yɔɔ nyɛ diɛŋtsɛ nyɛdɛŋ lɛ sɛɛsɛɛ.”\n^ Loo “mɛi ni taoɔ amɛsusuma.”